Document ID: 32007R0647

ΚΑΝΟΝΙΣΜΌΣ (ΕΚ) αριθ. 647/2007 ΤΗΣ ΕΠΙΤΡΟΠΉΣ
της 12ης Ιουνίου 2007
για τροποποίηση του κανονισμού (ΕΚ) αριθ. 2229/2004 για τη θέσπιση περαιτέρω λεπτομερών κανόνων εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 δεύτερο εδάφιο,
Εκτιμώντας τα ακόλουθα:
(1)
Οι κανονισμοί της Επιτροπής (ΕΚ) αριθ. 1112/2002 (2) και (ΕΚ) αριθ. 2229/2004 (3) καθορίζουν τους λεπτομερείς κανόνες για την εφαρμογή του τέταρτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και περιλαμβάνουν κατάλογο των δραστικών ουσιών που καλύπτονται από το εν λόγω στάδιο.
(2)
Έχει αποδειχθεί ότι ορισμένες από τις δραστικές ουσίες που αναφέρονται στον κατάλογο που ορίστηκε με τον κανονισμό (ΕΚ) αριθ. 2229/2004 δεν διατέθηκαν ποτέ στην αγορά ως φυτοπροστατευτικά προϊόντα κατά τον ορισμό της οδηγίας 91/414/ΕΟΚ και, επομένως, δεν πρέπει να περιλαμβάνονται στον εν λόγω κατάλογο. Οι ουσίες αυτές πρέπει να διαγραφούν από τον προαναφερθέντα κατάλογο.
(3)
Συνεπώς, ο κανονισμός (ΕΚ) αριθ. 2229/2004 πρέπει να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΚ) αριθ. 2229/2004 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή δεύτερη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουνίου 2007.

Labels: 1
10
0
3
7
6
12